የትግል ጦር መሳሪያዎችን የያዘ ሙዚየም በባህር ዳር ሰማዕታት  ሐውልት ተከፈተ
የሰራዊት ብዛትም ሆነ ዘመናዊ የጦር መሳሪያ መታጠቅ  ህዝባዊነትን ለማሸነፍ እንደማያስችል የደርግ ውድቀት ማሳያ  መሆኑን ጠቅላይ ሚኒስትር ኃይለማርያም ደሳለኝ ገለጹ ።ብአዴን/ኢህአዴግ ከደርግ ጋር ባደረገው የትጥቅ ትግል ወቅት ጥቅም ላይ የዋሉ የጦር መሳሪያዎች የያዘ ሙዚየም በባህር ዳር ሰማዕታት ሃውልት ተከፍቷል።ጠቅላይ ሚኒስትሩ ሙዚየሙን መርቀው በከፈቱበት ወቅት ባደረጉት ንግግር አምባገነኑ ደርግ ህዝብን በአፈሙዝና በጉልበት ለመግዛት ያደረገው የተሳሳተ አካሄድ ለውድቀት ዳርጎታል ብለዋል።በሙዚየሙ  የተቀመጡት የጦር መሳሪያዎችም በደርግና በብአዴን/ኢህአዴግ የሃይል ሚዛኑ የነበረውን ልዩነት ትውልዱ እንዲገነዘብ እድል ይፈጥራል ነው ያሉት።ሙዚየሙም ተወጊ ሚጎች፣ አየር መቃወሚያዎች፣ የተለያየ አቅም ያላቸው ታንኮች፣ መድፎች፣ ቦንቦች፣ አነስተኛ የእጅ መሳሪያዎች፣ የመገናኛ ሬዲዮኖችና ሌሎች መሳሪያዎችን የያዘ ነው።ሙዚየሙ ተመርቆ ሲከፈት ምክትል ጠቅላይ ሚኒስትር አቶ ደመቀ መኮንን፣ የአፌዴሪ አየር ሃይል አዛዥና ሌሎችም የፌዴራልና የክልሉ ከፍተኛ  ባለስልጣናት ተገኝተዋል።(ኢዜአ)